До Общински съвет – Бургас

ДОКЛАДНА ЗАПИСКА

от

Георги Петров Дракалиев – общински съветник

Уважаеми дами и господа, 

В своята 50 годишна история, екипът на Професионална гимназия по електротехника и електроника „Константин Фотинов“ гр. Бургас се е стремил да съхранява историята и възкресява традициите на училището, възпитавайки у подрастващите чувство на любов и принадлежност към Родината. През 2011 г. училището взима решение за сформиране и създаване на блок от момчета, облечени в гвардейски униформи и с наименование „Представителен гвардейски блок“. Създаден е и ученически гвардейски оркестър. През ноември 2011 г. са закупени униформи на гвардейския блок, съобразени с националните традиции и традициите от българската военна история. 


След упорит труд и много изяви, на 3 юни 2018 г. в Бургас тържествено бе връчено знамето на Четвърти ученически гвардейски отряд и тамбурмажора на Втори ученически гвардейски оркестър, от заместник-министър председателя и министър на отбраната на Република България г-н Красимир Каракачанов. Събитието се проведе под патронажа на Президента на Републиката г-н Румен Радев, с подкрепата на Министерството на отбраната и с участието на Националната гвардейска част. ПГЕЕ „Константин Фотинов“ стана първата в България гимназия, която бе удостоена със знаме и тамбурмажор, което е гордост за Бургас.

Гимназията е едно от няколкото училища в България, създали и поддържащи такива представителни групи, като ръководството й съвместно с училищното настоятелство, продължават да привличат ученици за участие в тях. За да бъдат униформите на младите бургаски гвардейци идентични с автентичните униформи на Националната гвардейска част и да могат те да вземат участие в даването на тържествено обещание пред президента, ритуал, който ще се състои през м. септември 2018 г., училищното настоятелство се нуждае от средства за закупуване на нови униформи за оркестъра и доокомплектоване на униформите на отряда. 

Необходимата сума за това е 9 500 лв. В нея се включват:

униформи за оркестъра, включващи ботуши, панталон, куртка, шапка и държател – 20 бр. х 400 лв = 8 000 лв.;

 
акселбанти 30 бр. х 24 лв. и шапки 30 бр. х 26 лв. за допълнения към униформите на гвардейците = 1 500 лв.
          Гвардейските отряд и оркестър, които вече са част от Националната гвардейска част, могат да бъдат представително лице за всяко събитие в нашия град, както и да участват в тържествените ритуали, които Община Бургас провежда по повод националните празници и годишнини. Младостта, традицията и красивите костюми са респект за всеки български гражданин и хубав пример за младото поколение.

        Тъй като считам, че Община Бургас трябва да поощрява всички прояви на патриотизъм сред бургаската младеж, а също така и на основание чл.21 ал.1 т.6 от ЗМСМА, предлагам на Общинския съвет да вземе следното 

РЕШЕНИЕ:

      Отпуска на Училищното настоятелство на ПГЕЕ „Константин Фотинов“ сумата от 5 000 лв. за закупуване на униформи за Втори ученически гвардейски оркестър и доокомплектоване на униформите на Четвърти ученически гвардейски отряд. Средствата за това да бъдат отделени от издръжката на общинската администрация.

Прилагам писмо от училищното настоятелство на ПГЕЕ „Константин Фотинов“ и поздравителен адрес до тях от министъра на образованието.

С уважение,

11.07.2018 г.                                                            Г. Дракалиев
